รองนายกฯ อนุทิน ขอความร่วมมือเจ้าหน้าที่โดยเฉพาะสำนักงานตำรวจแห่งชาติ ช่วยเร่งรัดดำเนินคดีเอาผิดคนทำใบรับรองวัคซีนปลอมเพื่อไม่ให้ภัยสังคมนี้อยู่ในประเทศทำอันตรายประชาชน
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวถึงความคืบหน้ากรณีมีคนทำใบรับรองการฉีดวัคซีนโควิด -19 ปลอม ว่า ขณะนี้ทุกโรงพยาบาลที่มีเรื่องนี้ได้ไปแจ้งความเป็นหลักฐานไว้แล้ว แต่กระแสนี้น่าจะหมดไปแล้ว เพราะน่าจะเป็นกระแสที่ออกมาเพื่อก่อความวุ่นวาย เพราะการที่ไปใช้ใบวัคซีนปลอมมันไม่มีประโยชน์กับใคร มีแต่โทษ กับทั้งผู้ออกและผู้ใช้ ผู้ใช้ใบวัคซีนปลอมถือว่าเป็นคนที่เห็นแก่ตัวที่สุดในโลก และต้องถูกดำเนินคดีอย่างเด็ดขาดในแง่ของกฎหมาย แต่แง่สังคมเค้าควรจะรักครอบครัวของเค้า ถ้าคุณไม่รับวัคซีนแล้วไปออกใบรับรองปลอมคุณกำลังเป็นคนที่ทำร้ายคนที่คุณรัก อีกทั้งเรื่องนี้สามารถตรวจสอบได้ง่ายมาก มี QR Code ที่ระบุรายละเอียดกเกี่ยวกับการฉีดทุกอย่างซึ่งเช็ตได้หมด จึงไม่มีประโยชน์ที่จะไปทำ จะโดนหลอกเปล่า ๆ อย่างไรก็ตาม ขอฝากไปยังเจ้าหน้าบ้านเมืองทั้งหมดหากเจอคนเหล่านี้ ขอให้ความร่วมมือกับรัฐบาล กระทรวงสาธารณสุข แจ้งเบาะแส และขอความร่วมมือไปยังสำนักงานตำรวจแห่งชาติ ให้ดำเนินคดีอย่างรวดเร็วและเฉียบขาด เพื่อไม่ให้ภัยสังคมนี้อยู่ในประเทศของเรา